Suma totală a investițiilor nete în economia României a fost în 2023 de 38,3 miliarde euro, a anunțat prim-ministrul Marcel Ciolacu, președintele Partidului Social-Democrat.
Premierul a precizat într-o postare pe Facebook că suma este mai mare cu 8 miliarde de euro în comparație cu cea din 2022 și că investițiile se apropie de pragul de 12% din PIB.
"În 2023 am avut cele mai mari investiții nete în economie de după Revoluție: 38,3 miliarde euro. Cu 8 miliarde în plus față de 2022!
Miza pe care am pus-o anul trecut pe investiții începe să facă diferența în favoarea companiilor românești!
Pe lângă investițiile publice fără precedent, am susținut companiile locale cu mecanisme de sprijin extins, prin scheme de ajutor de stat, granturi și garanții pentru credite.
Astfel, am ajutat mediul de afaceri să deruleze investiții private care au produs dezvoltare economică și socială. Împreună, stat și mediu privat, am ajuns la investiții de aproape 12% din PIB!
Acesta este traseul corect al creșterii economice a României! Asta înseamnă afaceri în creștere, profituri robuste și venituri suplimentare la buget.
Sunt bani pe care îi reinvestim în acest an în economia noastră și cu care creștem veniturile românilor, salariați și pensionari", a scris Marcel Ciolacu.
Potrivit Institutului Național de Statistică (INS), investiţiile nete reprezintă cheltuielile destinate creării de noi mijloace fixe, dezvoltării, modernizării şi reconstrucţiei celor existente, precum şi valoarea serviciilor legate de transferul de proprietate asupra mijloacelor fixe existente şi al terenurilor preluate cu plată de la alte unităţi sau de la populaţie (taxe notariale, comisioane, cheltuieli de transport, de manipulare etc).